
referat fra møte i lokalt arbeidsmiljøutvalg øks tirsdag 13.05 kl. 13.00-15.00

Tilstede: Brita Børve, Bennedichte Olsen, Anne Elisabeth Juul Persbråten, og Tore Vogt. Tore Vogt møtte som vara for Knut Sverre Røang.

Referent: Tore Vogt

Melding om skifte av HMS-saksbehandler

Det ble informert om at Tore Vogt overtar som HMS-saksbehandler for å avlaste Knut Sverre Røang. Verneombudene ønsker ikke at HMS-saksbehandler skal være både ordinært medlem og referent. 


Konklusjon:

Avdelingsdirektør avklarer hvem som skal være sekretær for LAMU-møtene.

06/03: Sykefravær. Utviklingen ved ØKS

Sentrale AMU ønsker at lokale arbeidsmiljøutvalg selv skal kommentere/ drøfte sykefraværs- statistikken. 

Det ble informert om at det er planer om opprettelse av et sentralt attføringsutvalg på Høgskolen i Oslo. Det ble påpekt at opprettelse av et sentralt attføringsutvalg ikke må virke passiviserende på avdelingsledelsen og LAMU. Vi må fortsatt ha en aktiv holdning til intern attføring på avdelingen.

Det ble informert om at to ansatte i administrasjonen nå får endrete arbeidsoppgaver som følge av at deres sykdomsbilde kan knyttes til deres arbeidsituasjon. LAMU stiller seg meget positiv til dette.

Det ble for øvrig informert om at flere langtidssykmeldte på barnevernspedagogutdanningen har vært på aktiv sykmelding, og har blitt godt fulgt opp av studieleder.

I administrasjonen har det blitt startet ny praksis med at det blir satt inn vikar fra manpower ved langtids sykefravær.  LAMU ser på dette som en meget positiv forbedring.

Det  har vært en noe uklar rollefordeling mellom personalrådgiver og nærmeste overordnete i oppfølgingen av langtidssykmeldte. Praksis så langt har vært at personalrådgiver har ringt den enkelte mens vedkommende er syk, og forsøkvis kartlagt om den sykmeldte har forslag til alternative arbeidsoppgaver vedkommende kan utføre i sykmeldingsperiode på aktiv sykmelding. På barnevernspedagogutdanningen har studieleder vært meget flink til å følge opp den enkelte langtidssykmeldte, mens i resten av avdelingen har personalrådgiver tatt seg av dette. Det er ønskelig at nærmeste overordnete til den sykmeldte foretar den direkte oppfølgingen av sykmeldte.  I enkelte tilfeller har ikke den nærmeste overordnete tatt kontakt med den langtidssykmeldte i det hele tatt.

Konklusjon:

Kontorsjefer og studieledere informeres om deres oppfølgingsplikt av langtidssykmeldte.

07/03: Ventilasjonsproblematikken: Hva er konkrete planer?

Det ble delt ut e-post fra Bjørn Syvertsen med en omfattende detaljert redegjørelse for de utfordringer Gerd Hagens hus har i forhold til ventilasjonsanlegget. Foruten tekniske beskrivelser av mulige løsninger anbefalte Bjørn Syvertsen at det blir foretatt luftmåling på X220 og i klasserom i 3. etasje så fort som mulig. Det er uheldig at målingene blir foretatt i mai måned når det i hovedsak er eksamensavvikling på avdelingen, og rommene ikke er så fulle som normalt. Det ble fra verneombudene kritisert at prosessen har tatt så lang tid og at befaring skal skje på et tidspunkt det er få studenter tilstede.  Verneombudene er oppgitte over at et problem som har eksistert fra flyttingen fortsatt står i stampe, og at det ikke eksisterer noen håndfast plan for hvordan de avsatte midler (kr. 1,5 millioner) skal brukes til utbedring av problemet. 

Det ble fra ledelsen påpekt at vi blant annet må gjennomgå timeplanen for høsten i forhold til rombruk. Verneombudene understreker at saken må løses på en langt mer fundamental måte.

Det ble påpekt at kontor z409 ikke er koplet til ventilasjonsanlegget. Dette må inn på avvikslista. 

Konklusjon:

Direktør vil på neste møte med HMS-kontaktene, 17. juni, komme med ytterligere informasjon.

HMS- saksbehandler kartlegger om rom X220 og klasserom i 3. etasje – særlig X376 - blir benyttet i mai måned med full kapasitetsutnyttelse. 

Timeplaner for neste studieår gjennomgås på nytt for å se om andre romløsninger kan bidra til bedre luftforhold.

Rom Z409 må koples til ventilasjonsanlegget. 

08/03: Den endelige oppfølgingen av systemkontrollen: Evakueringsplan for funksjonshemmete studenter

Det ble etterlyst evakueringsplan for funksjonshemmede studenter på avdelingen. Evakueringsplan for funksjonshemmede studenter er under utarbeidelse. Arbeidet med å ferdigstille utkast til plan må prioriteres, og være klar til studiestart. Verneombudene ser det som uakseptabelt at planen ikke er ferdig. Det burde ikke være vanskeligere for ØKS å lage en slik plan enn det har vært for andre avdelinger.

Det ble informert om at det er tildelt kr.40.000 til oppjustering av rom X133 (rom som er spesielt tilrettelagt for funksjonshemma studenter). 

Ikke alle studenter ønsker å oppgi sin funksjonshemming til høgskolen. Ikke synlige funksjonshemminger som kan være en utfordring i en brannsituasjon blir derfor vanskelig å følge spesielt opp. Verneombudene forstår dette, men kan likevel ikke se at det skulle hindre avdelingsledelsen å utarbeide en prinsipiell plan som gjøres kjent for alle. 

Det har også vært et problem at funksjonshemmete studenter har nektet å ha med seg brannteppe hver dag. BOL: Har studentene fått utdelt slike tepper? Dette høres merkelig ut. Må de ta disse teppene med seg hjem hver dag, eller kan de være igjen i klasserommene?

Konklusjon:

Evakueringsplan for funksjonshemmete studenter må ferdigstilles til studiestart, og må være utformet slik at det er tatt høyde for de bygningsmessige utfordringer som ØKS har. 

09/03: Status på gamle saker

1. Strømbrytere. Er de på plass?

Det ble meldt om at de enda ikke er på plass.

2. Brannslukningsapparat/ branninstruks

Det ble meldt om at branninnstruksen som henger i gangen mellom X og Y bygget i 4. etasje må skiftes ut (rett ved X480). Det ble påpekt at branninstruksen bør være kortere for at flere skal huske den. Det ble fremmet forslag om å henge opp branninstruks, gjerne i farger, på innsiden av dodørene.

3. Støy fra ventilasjonsanlegg på kontorer

Det har kommet meldinger fra to ansatte om at lufta har blitt dårligere på kontoret deres etter utbedringer på ventilasjonsanlegget. Det gjelder X153 og Z419. Ellers ble det påpekt at kontor X143 ikke er tilfredsstillende. For en stund siden fikk person som satt på X143 nytt kontor fordi kontoret ikke var tilfredsstillende. Det er ikke tilfredsstillende at dette kontoret igjen er blir tatt i bruk. 

Konklusjon:

Kontor X143 må ikke brukes. Vedkommende som sitter der må få nytt kontor.

4. Maling av kontorer

Driftseksjonen foretar for tiden befaring av vårt bygg for å kartlegge malingsbehov, og skal lage en oversikt over hvordan de vil prioritere kontorer/ områder som skal males. Avdelingen kan komme med merknader til dette. Prioritert liste fra driftseksjonen vil bli sendt på e-post til LAMU og HMS-kontakter. Vi må sikre at de personer som har tatt initiativet til å få kontoret sitt malt, kommer med på prioritert liste. Det gjelder kontor X139 og Y444. Det er tidligere vedtatt at folk gjerne kan male selv, men de må forholde seg til normerte farger.
5. Brannklokker

Driftseksjonen har via Thon-gruppen, mottatt tilbud på oppgradering av brannsikringsanlegget. 

Driftseksjonen vil i samarbeid med Budsjettkontoret og Thon- gruppen forsøke å finne fram til en løsning som kommer brukerne av bygget til gode og ivaretar  sikkerhetsmessige krav.
Konklusjon:

Det må informeres om at brannalarm i z-bygget ikke er automatisk koplet til brannvesenet. 

Metallgjenstand installert på branndør ved Studentekspedisjonen må fjernes.

6. HMS på nett

Det ble informert om at det ligger HMS-sider på avdelingens nettside. Nettadressen er: http://www.hio.no/enheter/ks/for_tilsatte/arbeidsmilj 
Konklusjon:

Ansatte må informeres om hvor de finner informasjon om HMS på nett.

10/03: Evaluering av LAMU

Verneombudene hadde utarbeidet et forslag til vurdering. Ettersom HMS-saksbehandleren ikke var tilstede på møtet, ønsket direktøren å vurdere forslaget sammen med HMS-saksbehandler.

Konklusjon:

Det er ønskelig at ordningen med LAMU videreføres. 
11/03: Eventuelt

Smutthull i adgangsystemet til bygget

Det ble referert til en episode der en ansatt kom inn i bygget utenom adgangstid ved hjelp av en "bakdør". Vedkommende hadde problemer med å komme seg mellom byggene og ut av huset. 

Konklusjon:

Låssystemet i huset må gjennomgåes og forenkles slik at dette ikke skjer igjen.

Endring av verneombudområde

Det ble informert om at verneombudområdet for Biblioteket for P56 har blitt overført til Frydenlundområdet. 

Etasjeansvarlig

Det er ikke etasjeansvarlig for 5. og 6. etasje. Det har vært et problem at etasjeansvarlig ikke har vært tilstede ved brannøvelser. En løsning kan være å utpeke "stabile" personer til å være etasjeansvarlig, og at etasjeansvarlig har plikt til å kontakte vara ved fravær. Den enkelte må ansvarliggjøres. 

Konklusjon:

Det utarbeides retningslinjer for etasjeansvarlige. Listen over etasjeansvarlige oppdateres.

Hovedverneombud

Bennedichte Olsen informerte om at hun går av som lokalt hovedverneombud på ØKS og verneombud for faglige tilsatte når inneværende periode utløper 31.07.03.

Bråk fra Coca Cola automat

I trappeoppgangen mellom 3 og 4. etasje i Z-blokka står en brusautomat som bråker som sterkt at det tidvis er umulig å ha grupper, samtaler i gangen i Z- blokka. Det er mulig at det er en feil med automaten, og den må enten fjernes eller utbedres raskt.

Neste LAMU-møte: 15.September kl. 09.00 

